Nkrumah-Acheampong kantamassa maansa lippua Vancouverin olympialaisten avajaisissa 2010
**Kwame Nkrumah-Acheampong** (s. 19. joulukuuta 1974 Glasgow, Yhdistynyt kuningaskunta) on ghanalainen alppihiihtäjä.

Elämäkerta
----------

### Nuoruus

Nkrumah-Acheampong syntyi Glasgow'ssa, jossa hänen isänsä opiskeli tohtoriksi. Hän varttui ghanalaiskaupungissa, joka sijaitsee noin tunnin ajomatkan päässä Accrasta, mutta muutti takaisin Britteinsaarille vuonna 2002. Tuolloin hän oli tekemisissä laskettelun kanssa ja alkoi haaveilla olympialaisissa kilpailemisesta.

### Urheilu-ura

Nkrumah-Acheampong yritti päästä Torinon olympialaisiin 2006, mutta tuolloin hän ei päässyt mukaan Iranissa käytyihin karsintakilpailuihin lentokoneen jäätyä Amsterdamiin siivissä olleen jään takia. Hän kilpaili MM-kisoissa ensimmäistä kertaa Åressa 2007, jolloin hän oli suurpujottelussa 66.

Nkrumah-Acheampong kilpaili Val d'Isèren MM-kisoissa 2009 suurpujottelun lisäksi myös pujottelussa. Tuolloin hän oli suurpujottelun 87. ja sijoittui pujottelussa 67:nneksi. Nkrumah-Acheampong sai samana vuonna myös paikan Vancouverin olympialaisiin 2010 päästyään alle olympialaisiin pääsyyn vaaditun 140 FIS-pisteen rajan. Hän oli maansa historian ensimmäinen talviurheilija olympialaisissa ja osallistui pujotteluun, jossa hän oli 47. eli toiseksi viimeinen maaliin päässyt ennen Albanian Erjon Tolaa.

### Muut toimet

Nkrumah-Acheampong perusti Ghanan talviolympiakomitean ja johtaa hanketta, jonka tavoitteena on tehdä keinotekoinen hiihtokeskus Ghanaan. Lempinimellä "Lumileopardi" tunnettu Nkrumah-Acheampong on myös sijoittanut rahaa lumileopardien suojelutyöhön.

Kwamella ja hänen vaimollaan Senalla on kaksi lasta.

Lähteet
-------

1. 1 2 3  Kwame Nkrumah-Acheampong Biography and Olympic Results - Olympics at Sports-Reference.com *sports-reference.com*.  Arkistoitu 10.12.2012. Viitattu 18.3.2011. (englanniksi)
2. 1 2  Forget Eric the Eel... meet the Snow Leopard The Independent. Viitattu 18.3.2011. (englanniksi)
3. 1 2  Kwame Nkrumah-Acheampong set to be firsth Ghanaian to compete in Winter Olympics - Times Online The Sunday Times. Viitattu 18.3.2011. (englanniksi)
4. 1 2 3  FIS-Ski - biographie FIS. Viitattu 18.3.2011. (englanniksi)[vanhentunut linkki]
5. 1 2  0-21 Snowboarding News: Base Camp Sponsored Ghanaian skier Kwame Nkrumah-Acheampong has qualified for 2010 Olympics *0-21.co.uk*.  Arkistoitu 2.10.2013. Viitattu 18.3.2011. (englanniksi)
6. ↑  Ghana Winter Sports - Olympics at Sports-Reference.com *sports-reference.com*.  Arkistoitu 16.12.2012. Viitattu 18.3.2011. (englanniksi)
7. ↑  Alpine Skiing at the 2010 Vancouver Winter Games: Men's Slalom - Olympics at Sports-Reference.com *sports-reference.com*.  Arkistoitu 12.11.2012. Viitattu 18.3.2011. (englanniksi)
8. ↑  Trey Kerby: Field Reports: Olympic skier from Ghana supports snow leopard conservation *bigcatrescue.blogspot.com*. Viitattu 18.3.2011. (englanniksi)[vanhentunut linkki]
9. ↑  Ghana Ski Team OfficialWebsite - The Snow Leopard Profile - Kwame Nkrumah-Acheampong - 2010 Vancouver Winter Olympics *ghanaskiteam.com*.  Arkistoitu 28.2.2010. Viitattu 18.3.2011. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |